Salla Vuorikoski ja Jarno Liski

Pelicansin päävalmentajan mukaan kyse ei ole boikotista, vaan ”ohjeistuksesta”.

Pelicansin päävalmentaja Ville Nieminen (vas.) ja apuvalmentaja Pasi Nurminen jääkiekon Liigan ottelussa Pelicans-HIFK Helsingissä 24. lokakuuta 2018. © Jussi Nukari / Lehtikuva

Lahdessa jääkiekkojoukkue Pelicans on ryhtynyt erikoisiin painostustoimiin sen jälkeen, kun Etelä-Suomen Sanomat uutisoi Pelicans Oy:n pääomistajan Pasi Nurmisen kytkennästä Nuorisosäätiön rikostutkintaan.

Suomen Kuvalehden tietojen mukaan Lahden Pelicans Oy:n johto on rajoittanut lehteä julkaisevan Mediatalo Esan välineille annettavia haastatteluja.

Myös lehden ja Pelicansin välinen markkinointiyhteistyö on nostettu keskusteluihin.

Samaan aikaan Pelicans on vaatinut saman mediatalon paikallisradio Voimaa siirtämään studiotilansa paikkaa Lahden Isku Areenalla. Siirtovaatimusta on perusteltu dj:n tarpeella saada lisää tilaa.

Pelicansin toimitusjohtaja Tomi-Pekka Kolu kieltäytyy puhelinhaastattelusta kiireisiinsä vedoten, mutta ilmoittaa sähköpostitse, että mitään protestia tai boikottia ei ole.

Useat SK:n lähteet pitävät kuitenkin haastatteluista kieltäytymisiä, studion siirtovaatimusta ja yhteistyösopimuksen keskusteluihin nostamista kostona lehden kriittisestä uutisoinnista.

”Heillä on täysi oikeus uutisoida meistä niin otteluissa kuin sen ulkopuolellakin”, Kolu kirjoittaa.

Joukkueen päävalmentaja Ville Nieminen kuitenkin kertoo, että johto on antanut haastatteluihin liittyen ”ohjeistuksen”, jonka sisällöstä hän ei voi kertoa.

”Se varmasti selkiytyy. Ei sellaista voi olla. Päävalmentajallahan ei voi olla, koska se on ihan liigan säännöissä. Se ei ole boikotti, se on ohjeistus. Boikottia ei voi olla.”

Nieminen ohjaa kääntymään asiassa seuran tiedotusvastaavan Samuli Kaikkosen ja toimitusjohtaja Kolun puoleen.

”Nämä miehet kertoo sulle vastauksen”, sanoo Nieminen.

Kaikkonen ei kommentoi asiaa mitenkään.

Etelä-Suomen Sanomat paljasti 28. lokakuuta Nuorisosäätiö-rikosjutun yhden pääepäillyn Mika Wileniuksen rahoittaneen Pelicansin pääomistajaa Pasi Nurmista sadoillatuhansilla euroilla.

Jutun kirjoitti freelance-toimittaja Jarno Liski.

Uutisoinnin jälkeen Pelicans julkaisi 4. marraskuuta tiedotteen, jossa se ilmaisi paheksuntansa ja ilmoitti vievänsä asian Julkisen sanan neuvostoon.

Pelicans ei kuitenkaan yksilöinyt jutusta mitään virheitä. Etelä-Suomen Sanomat puolestaan ilmoitti seisovansa jutun takana.

Pelicansin tiedotteen jälkeen lehti julkaisi 10. marraskuuta laajan artikkelin.

Siinä todettiin, ettei ole seuran pääomistajan yksityisasia, jos hänen omistustaan seurassa rahoittaa raskaista rikoksista epäilty henkilö.

Haastattelujen rajoittamisesta näkyi merkkejä muun muassa tiistaina 13. marraskuuta, kun liigakierros jatkui kymmenen päivän maajoukkuetauon jälkeen.

Tiistaina Pelicans pelasi Kouvolassa KooKoota vastaan.

Ottelun jälkeen Suomen Tietotoimistolle ja Etelä-Suomen Sanomille juttua tehnyt avustaja oli pyytänyt joukkueenjohtaja Arttu Lipsaselta haastateltavaksi päävalmentaja Niemistä ja yhtä pelaajista.

Avustajalle oli aluksi vastattu, että välttämättä kumpikaan ei onnistu.

Avustaja oli hämmästellyt poikkeuksellista ilmoitusta yhdessä Ylelle haastatteluja tehneen toimittajan kanssa.

Lopulta Etelä-Suomen Sanomien avustaja oli saanut haastatella Niemistä, mutta pelaajan haastattelemiseen ei siinä tilanteessa suostuttu.

Toimittaja sai kuitenkin juttuunsa kommentit samassa tilanteessa Ylen toimittajalle järjestetystä pelaajahaastattelusta.

Toimitusjohtaja Kolu viittaa selityksessään kiireiseen viikkoon, jolloin pelaajilla on neljä ottelua viidessä päivässä.

”Kaikki otteluiden ulkopuolinen toiminta on toteutettu fysiikkavalmennuksen tekemän suunnitelman mukaan, missä maksimoidaan palautuminen ja tavoitellaan parasta mahdollista urheilullista suoritusta”, hän kirjoittaa sähköpostiviestissään.

Kolun mukaan myöskään jäähallin studiotilan siirtovaatimuksessa ei ole kyse protestista. Radio Voiman toimittajien käytössä oleva tila sijaitsee hallissa Pelicansin fanikatsomon vieressä.

”Radio Voiman kanssa asiasta on keskusteltu jo paljon aiemminkin. Heille on myös kerrottu, että studiota ei pidä siirtää eikä purkaa hallilta, vaan sille on etsittävä uusi paikka.”

Mediatalo Esan paikallisjohtaja Jarkko Haukilahti oli kuitenkin ollut asiasta 14. marraskuuta yhteydessä jäähalliyhtiön toimitusjohtajaan Merja Heiskaseen.

Jäähalli on Lahden kaupungin ja Lahden urheiluhalliyhdistyksen omistuksessa.

”Ei siellä mitään olla purkamassa. Jos heillä on jotain keskinäisiä, niihin en ota kantaa”, Heiskanen sanoo.

Haukilahti puolestaan kertoo haluavansa käydä asian ensin läpi Pelicansin edustajien kanssa.

”Meillä on keskustelut niin kesken, että en voi kommentoida.”

Radio Voiman päätoimittaja Matti Eve sanoo olevansa tietoinen, että studion siirtäminen on noussut nyt esille.

Hänen mukaansa studiotilan mahdollisista muutoksista on puhuttu jo aiempina vuosina.

Eve painottaa, että hän neuvottelee studion siirtämisestä hallin omistajan kanssa, mikäli muutosta halutaan. Lahden Jäähalli Oy ei ole tällaista esittänyt.

Perjantaina 16. marraskuuta pelattavan Pelicans-HPK -ottelun osalta toimitus aikoo toimia normaaliin tapaan.

Halliyhtiön hallituksen varapuheenjohtaja Reijo Mäki-Korvela vahvistaa, että Radio Voiman studio on rakennettu mediatalon kustannuksella ja Lahden Jäähalli Oy:n luvalla, eikä Pelicansilla ole valtaa määrätä sen siirtämisestä.

Suomen Kuvalehden tietojen mukaan esille on noussut myös Pelicansin ja mediayhtiön välinen markkinointiyhteistyösopimus. Se on voimassa keväälle 2019.

Kolu kertoo, että nykyistä sopimusta ei ole irtisanottu eikä muutettu, mutta keskusteluja on käyty.

”Olemme keskustelleet Etelä-Suomen Sanomien johdon kanssa asiasta. Meillä on voimassa oleva yhteistyösopimus, jota tulemme kunnioittamaan ja noudattamaan.”

Etelä-Suomen Sanomien vt. päätoimittaja Hanna Myyrä on Pelicansin protestoinnista ja osapuolten neuvotteluista vaitonainen.

”En halua kommentoida mitenkään”, hän ilmoittaa toistuvasti.

Myyrä on myös ohjeistanut toimittajia, että he eivät kommentoisi asiaa Suomen Kuvalehdelle.

Hänen mukaansa kyse on mediatalon sisäisestä asiasta ja tiedottaminen on johdon tehtävä.

Juttua korjattu 15.11. klo 21.04: perjantain ottelun vastustaja on HPK, ei SaiPa.